Yesu' e lekini *zɛ̀ à bhà-yìlì si', le é go' nàa péng, le é waa' nàa lee' wò à lee bhaamɛ̀ɛ̀ wunwɛ́ɛ́-lé láà à bhà le.
Wo lee láà à lee *Ebɛlɛ-wʋ̀ʋ̀ gi wo Gɔligota.
Wó Yesu gbààn *yílí bhà bhi' wo, àle ni mɛ̂ɛ bhɛ́ibò piilɛá à kɔɔ tà zía ni zía, ke Yesu ké àng finibhà le.
Ale' kɛɛii kwɛi láà, ke *Pilati' woo à pe ye:
wò wʋʋnɛ́ ke bɛɛnzɛ yílí pɛ́ɛ́n pálópàlò bhà, ke wò à naa Yesu zɛ̀ à bhà-yìlì láà à bhà à tà tɛ́nglà.
Wo nuu à bɛɛnzɛyèa yílí pɛ́ɛ́n láà à tà wo:
Yesu Nazalɛti-mii' é *Zuifu-bòà gwilinɛá láà, àle é.
Zuifu-bò kpe kpáa ké bɛɛn láà à-wʋ̀ʋ̀ pe', atoosiwo wó nuu Yesu gbaanyèa yílí bhà lee' gi láà, à-lèè ké nuu pɛ́ɛ maabhà.
Wo nuu pɔɔn láà à bɛɛnzɛyèa *Ebɛlɛ-wʋ̀ʋ̀ ni *Latɛn-wʋ̀ʋ̀ ni *Gɛlɛki-wʋ̀ʋ̀bò tó gi.
Zuifu-bòà *yíkpáá-mɛ̀ɛ̀bòà wunmɛ̀ɛ̀bò' à pè- àle gi Pilati nɛ̀ wo:
Miá à bɛɛnzɛ ke í à pe ye:
Zuifu-bòà gwilinɛ' é.
Kɛ́ bhè à bɛɛnzɛ ke í à pe ye:
Mɛ̂ɛ láà e wɩɩ' ye:
Zuifu-bòà gwilinɛ' e gá le.
Kɛ́ le Pilati' à yoobɔ' àng gɔ̀n ye:
Má pɔɔn ye' à bɛɛnzɛ, ke má àle zɛ.
Sɔ́yabò láà wó bo' Yesu gbaan-á yílí bhà, le àbhà gbààbò' nuu à bhà láà, wó à tó si', le wó à líya yaa' yisɛ, ke àng tó ni àng pe líya- tó le.
Wo àbhà bhái wala-bhài-nù tó si'.
Sée àle kpɔ̀ kélé-lèè àa nuu à bhà lɛnggelɛ̀ngge gi.
Wó wɩ̀ɩ̀ wo ké nɛ̀ àle gi wo:
Bhái ye é, koo àle pééà à gi.
Kɛ́ kwàa *kpékpé' maa à tà, ke è tóà mɛ̂ɛ ye' à gɔ̀n, kó à dɔn le.
Sée é kɛɛ' wo' kwɛi láà, àle nu' tói wʋʋ ke' é bɛɛnzɛyèa Aatana-à sɛ́ikwɛ́ gi fɔ́ɔ́lé láà à pe gi-wùn kɛɛ-kɔ̀ɔ̀a le.
Atoosiwo e bɛɛnzɛyèa wo:
Wo n bubhà-gbààbò gúlú' wo' wo ké tà,
le wó *kpékpé maa' nbhà bhái tà le.
Sée sɔ́yabò láà wó wún' kɛɛ', àle lɛ́ɛ.
Kɛ́ sée àle' kɛɛii kwɛi láà, ke Yesu laú oo, ni Yesu laú laànɛ́-loò do oo, ni Kolopa-à nɔ́ng *Mali oo, ni *Mali Madala oo, ke àng tó ké dɔɔ Yesu zɛ̀ à bhà-yìlì láà à maabhà bhi,
ke àbhà kàleng wùndɔ̀yóoáyè' nuu láà à leng ké bhi.
Yesu yáán' bo' daaá e laú tà, ke e dɔɔ àbhà kàleng láà à maabhà, le é wɩɩ' e laú nɛ̀ ye:
Nɔ́ngnɛ́, bhè lɛgaa, i gbe' dɔɔ lɛ́ɛ.
É go' bhi, le é zí à pe' ebhà kàleng láà à nɛ̀ ye:
N dɔ́ma, bhè lɛgaa, i laú' dɔɔ lɛ́ɛ.
É si' lóó poo àle bhà, mɛ̂ɛ láà é ló' wo' nà Yesu laúá e pé kwíle, le é nuu e zʋʋ tóà à gi le.
É go' àle gi, à gàn ké daa' Yesu yàan ye:
é nu' lúyáán tà wún' gi, à tó' zin kélé.
É bo', le é wɩɩ' ye:
Yí mi lɔ̀ɔ̀' n kún.
Sée é à pe' wo' kwɛi láà, àle to' Aatana wʋʋ ye' é bɛɛnzɛyèa àbhà sɛ́ikwɛ́ gi lɛnggei wo:
yí lɔ̀ɔ̀' n kún láà à gi-wùn kɛɛ-kɔ̀ɔ̀a le.
É bo' à peá kwɛi, le wɩ̂ɩ waanwaanyè ke' nuu pɔinfɩɩ do payèa àng maabhà bhi láà, wó fùù sɔɔ' à bhà le.
Wó bo', le wó fùù láà à yaa' gainkwɛ́ suu ke' wò à lee Isɔpu láà à-yìlì lé, le wó à sɔɔ' Yesu líílé le.
É bo' wɩ̂ɩ láà à miá, le é wɩɩ' ye:
Wúnnó' zin kélé tò!
É bo' à peá kwɛi, le é e wunlé zinna', le à tɛ́i-wàà' yɛn' le.
É nuu' wo' Zuifu-bòà gòlòbhàlóó yáannáá láà, wàa nuu à pé ke bhaamɛ̀ɛ̀-gèè- tó *yílí bhà kwɛpoo àle gi, ke lóó láà à-kwèèi- bhɔ à bhà bhi.
Atoosiwo lóó ye láà, Aatana lɔ̀ɔ̀ kpáa kɛɛ-kwèèi' nuu à gá le.
Wó bhàiwò- *Pilati zì àle gi wo:
è dɔ gbáágbààa ke è bhaamɛ̀ɛ̀ gielá mɛ̂ɛ yaka' wó àng gbaan' *yílí bhà láà àng gɛɛn yɛ́ɛ́ lià, ke wò nù àng-gèè sí bhi le.
Sɔ́yabò' lò- bhi àle gi, le mɛ̂ɛ piilɛ' wó nuu àng gbaanyèa yílí bhà kià nà Yesu-á láà, wó bo' mɛ̂ɛ fɔ́ɔ́yè gɛɛn yɛ́ɛ́á, le wó zí mɛ̂ɛ dini pe yɛɛ' le.
Kɛ́ à bhɛɛ' zin' Yesu bhà, wóò à gaa, ke àle' woo ga.
A-wùn gi, wòo nù àle gɛɛn yɛ́ɛ́ koo.
Kɛ́ sɔ́yabò láà àng do ke' àle zua' wo' díwɛ́ɛ́á à siánlé, le é to' le yí ni yuɛn' wolo' bhi le.
Mɛ̂ɛ' é wún láà à-lèè ye', àle à gɛingóii é le.
Sée é à gɛin' góii láà, e maiá, le à gàn' à lekini yàan ye:
e mai-wùn' peii, ke ka leng ká nù à gànnu ka:
Aatana gbe' Yesu-á maiá le.
Atoosiwo e bɛɛnzɛyèa Aatana-à sɛ́ikwɛ́ gi fɔ́ɔ́lé Yesu láà à-wùn gi wo:
Wàa à dɔwɛ́ɛ́ do lefienɛ́ ke yɛ́ɛ́ii.
Le é zí bɛɛnzɛyèa zaa bhɛ́i keá *Zuifu-bò-wùn gi wo:
Wo tuàn yáánpáà wó mɛ̂ɛ' zua' láà à bhà.
Sée wòo Yesu gɛɛn yɛ́ɛ́' wo, kɛ́ ke wò à zua lengdo wo díwɛ́ɛ́á láà, àle to' wʋʋ' é bɛɛnzɛyèa Aatana-à sɛ́ikwɛ́ gi kwɛi láà à gi-wùn kɛɛ-kɔ̀ɔ̀a le.